**LÄÄNE-HARJU VALLA KOGUKONNAKOMISJONI KOOSOLEKU PROTOKOLL**

Aeg: 21.11.2024 kell 18:00-19:30

Koht: Paldiski, LHV volikogu saal

Koosoleku juhataja: Heiki Hõimoja

Protokollis: Ülle Teigar

**Osavõtjad**:

Osales 19 komisjoni liiget: Terje Kivist, Eve Jakobson (veebis), Urve Truubon, Marju Algvere, Marge-Thea Lembinen, Ando Eelmaa, Krista Maaro, Kaidi Torjus, Pille Liblik, Anneli Liblik, Guido Leibur, Juhan-Lauri Parmas, Peeter Schneider, Siiri Kaldma, Tiina Mets, Irina Kalviste, Heiki Hõimoja, Eero Salumäe (veebis), Ülle Teigar

Külalisena: Kadri Kurm

**Koosoleku päevakord**:

1. Kadri Kurm teeb sissejuhatuse avatud valitsemise kavasse. Vaadake üle [valla kodulehel](https://laaneharju.ee/avatudvalitsemine?inheritRedirect=true)olev ja andke küsimustikus ka oma ettepanekutest teada, kui seda seni teinud pole
2. Juhtorganite valimised
3. Koha peal algatatud teemad

**Päevakorra punkt 1.** **Kadri Kurm teeb sissejuhatuse avatud valitsemise kavasse**

Kuulati strateegiajuhi Kadri Kurmi ettekannet. Avatud valitsemise kava loomise vajadus tulenes suuresti [minuomavalitsus.ee](https://minuomavalitsus.ee/) veebilehe kasutusele võtust. Minuomavalitsus.ee veebileht võimaldab erinevaid omavalitsusi ja nende teenustasemeid omavahel võrrelda või ka detailselt vaadata, kuidas meie omavalitsusel läheb. Võrdlusteks kasutatakse ühesuguseid mõõdikuid. Avatud valitsemine on ka üks valdkond, mida mõõdetakse.

Avatud valitsemine tähendab võimu teostamist ausalt, läbipaistvalt ja dialoogis kodanikega. Selle rakendamine toob paremad tulemused: loob kohalikele elanikele rohkem avatud süsteemi, suurendab avalikkuse usaldust vallavalitsuse suhtes, parandab valitsemise kvaliteeti ning soodustab kodanike osalemist poliitiliste otsuste tegemisel.

Avatud valitsemise kava koosneb viiest osast - läbipaistev otsustusprotsess, dialoog kodanikega, noorte osalus kogukonnaelus, elanike digioskused ning korruptsiooni vähendamine.

Senised tegevused:

2024.a. mais toimus vallaametnike avatud valitsemise töötuba – ajurünnak, milles saadi esmane sisend ja valmis kava mustand.

2024.a. oktoobris avaldati küsimustik "Avatud valitsemine Lääne-Harju vallas", kuhu oodati sisendit elanikelt. Kahjuks oli küsimustikule vastamise aktiivsus väga väike.

Kavas olevate tegevuste taha tulevad ka vastutajad ja tähtajad. Ühe olulisima tegevusena läbipaistvuse suurendamisel on Lääne-Harju valla kodulehe uuendamine. Valminud on riiklik kodulehe põhi omavalitsustele, millele soovitakse üle kolida.

Küsimused:

K: 2024.a. 1. septembrist alates on kohustuslik nn vilepuhuja teavituskanali olemasolu, kas meie vallas on see olemas?

Kadri Kurm: Veel ei ole, aga tuleb.

K: Kes tegi kohustuslikuks selle kanali?

V: Euroopa Liidu Kohus

K: Kas avatud valitsemise kava eesmärgid, mida saavutada, on paigas?

Kadri Kurm: Praegu ongi eesmärgiks tegevuskava valmimine. Eraldi eesmärkide sõnastust hetkel veel pole välja pakkuda. Kavad on ka teistel omavalitsustel peatükkide kaupa, kus all on tegevused loetletud. Alati pole ka vastutajaid ega tähtaegu lisatud. Ühtlustatud eesmärke omavalitsuste vahel pole, seega tulemusi teiste omavalitsustega võrrelda ei saa.

K: Milline on edasine ootus avatud valitsemise kava osas Kogukonnakomisjonile?

Kadri Kurm: Minu ootus küsimustikule vastamise aktiivsuse osas oli suurem. Plaanis on küsimustiku täitmise tähtaega edasi lükata, et sisendit juurde koguda. Siinkohal on Kogukonnakomisjoni liikmetele ootus, et oma kogukondades infot küsimustiku kohta edasi jagada.

Kaasnes arutelu, et küsimustiku kohta ei saadud infot kätte. Paljud komisjoni liikmed kuulsid sellest alles nüüd esimest korda.

K: Kas avatud valitsemise kava koostamine praegu KOV-le üle jõu ei käi? Vallaametnikud ei jõua praegugi neile saadetud kirjadele vastata.

Kadri Kurm: Kirjadele vastamist ei oska kommenteerida. Ei arva, et kava koostamine oleks liiga koormav.

K: Veelkord küsimus, et milline on komisjoni osalus kava koostamises edaspidi?

Kadri Kurm: Eraldi ühise töögrupi loomist koos komisjoniga praegu mõttekaks ei pea. Võib julgelt talle eraldi märku anda, kes soovib kava koostamisse panustada. Kadri Kurm lisab küsimustikule tulnud vastused kava mustandisse ja jagab komisjonile edasiseks aruteluks välja.

Heiki Hõimoja: Komisjoni liikmetele kodune ülesanne, [küsimustiku linki](https://forms.office.com/e/D0UX1XprAf) uuesti oma kogukondades jagada.

**Päevakorra punkt 2. Juhtorganite valimised**

Kandidaadid

Eelnevalt oli üleskutse e-maili teel oma kandidatuur üles seada ja kandidaadil ennast ka tutvustada. Üles seati kaks kandidaati: Heiki Hõimoja (Kogukonnakomisjoni esimehe kohale) ja Juhan-Lauri Parmas (Kogukonnakomisjoni aseesimehe kohale).

Heiki Hõimoja tegi veelkord üleskutse komisjoni liikmetele koha peal juhtrühma kandidaadiks kandideerida. Vaja on kaks liiget. Ennast seadsid juhtrühma kandidaadiks Tiina Mets ja Terje Kivist.

Arutelu, et milleks juhtrühma on vaja? Juhtrühma ülesandeks on komisjoni koosolekute ettevalmistamine. Juhtrühm ei hakka eraldi teemasid omavahel arutama ega otsuseid tegema. Valdkondade kaupa teemade arutamiseks saab endiselt moodustada töörühmasid.

Heiki Hõimoja ja Juhan-Lauri Parmas olid eelnevalt enda tutvustused saatnud e-maili teel. Järgnes lühike uute kandidaatide (Tiina Mets ja Terje Kivist) tutvustusvoor.

Valimiskomisjoni moodustamine

Hääletuse läbiviimiseks moodustati valimiskomisjon koosseisus Krista Maaro ja Ülle Teigar.

Järgnes ülevaade valimiste läbiviimise korrast. Valituks osutuvad kohal viibivate (sh. veebiteel) komisjoniliikmete häälteenamuse saanud kandidaadid. Kohal oli 17 komisjoni liiget, veebiteel osales 2 liiget, 2 liiget olid teinud volituse. Laiali jagati 21 valimissedelit.

Tulemused

Esimehe kandidaat Heiki Hõimoja – 21 poolthäält

Aseesimehe kandidaat Juhan-Lauri Parmas – 21 poolthäält

Juhtrühma kandidaat Tiina Mets – 19 poolthäält

Juhtrühma kandidaat Terje Kivist – 14 poolthäält

Kõik kandidaadid said kohalolijate häälteenamuse, seega osutusid valituks.

Otsus:

Kinnitada Kogukonnakomisjoni esimeheks Heiki Hõimoja, aseesimeheks Juhan-Lauri Parmas ning juhtrühma liikmeteks Tiina Mets ja Terje Kivist.

**Päevakorra punkt 3. Koha peal algatatud teemad**

1. Siiri Kaldma annab ülevaate 5. detsembril toimuva selle aasta viimase komisjoni kohtumise ürituse kohta.
2. Ando Eelmaa ettepanek jaanuari koosoleku päevakorda lisada punkt kohalike teede hoolduse kohta.

Valla äärealadel on teede seisukord kriitiliselt halb. Mureks on ka avalike kasutuslepingute sõlmimine. Kui tee on kohalike teede registris ja riik eraldab selle tee hoolduseks raha, siis KOV on kohustatud seda teed hooldama ka juhul, kui tee omanikuga ei ole sõlmitud avaliku kasutamise lepingut.

Vaja leida ka lahendus teehoolduse seire korraldamisele.

Ettepanek kutsuda KOV esindaja jaanuari koosolekule. Küsida ka eelnevalt oma kogukondadest sisendit teede seisukorra teemal. Küsimused KOV esindajale ette saata.

1. Jaanuari koosolek toimub 23.01.2025 kell 18:00 Paldiskis.

/*digitaalselt allkirjastatud*/ /*digitaalselt allkirjastatud*/

Heiki Hõimoja Ülle Teigar

Koosoleku juhataja Protokollija